**Predkladacia správa**

Ministerstvo vnútra Slovenskej republiky predkladá návrh zákona, ktorým sa mení a dopĺňa zákon č. 129/2002 Z. z. o integrovanom záchrannom systéme v znení neskorších predpisov v súlade s Plánom legislatívnych úloh vlády Slovenskej republiky na rok 2022 a vychádzajúc zo záväzkov deklarovaných v Programovom vyhlásení vlády Slovenskej republiky.

Predkladaný návrh zákona reaguje na zistenia analýzy súčasného stavu, ktorá bola vypracovaná v rámci Koncepcie organizácie a rozvoja integrovaného záchranného systému do roku 2027 a potreby prispôsobenia legislatívneho prostredia na implementáciu rozvojových a reformných opatrení vyplývajúcich z Plánu obnovy a odolnosti Slovenskej republiky.

Predmetom úpravy predkladaného návrhu zákona je posilnenie pôsobnosti Ministerstva vnútra Slovenskej republiky na strategickej úrovni riadenia a koordinácie záchranných zložiek integrovaného záchranného systému, dobudovanie súboru základných záchranných zložiek, ktorého súčasťou musí byť Policajný zbor a záchranná zdravotná služba ako celok, zvýšenie odbornej úrovne jednotlivých zložiek integrovaného záchranného systému rozšírením odbornej prípravy na úseku integrovaného záchranného systému, zavedenie odbornej spôsobilosti na úseku integrovaného záchranného systému ako predpokladu na výkon činnosti operátora koordinačného strediska integrovaného záchranného systému a vytvorenie mechanizmu akreditácie ostatných záchranných zložiek – právnických osôb a fyzických osôb – podnikateľov, ktorí majú v predmete činnosti ochranu života, zdravia, majetku a životného prostredia, aby bola zaistená úroveň ich pripravenosti a kvality poskytovaných služieb.

Dôležitou zmenou je možnosť budovania integrovaných bezpečnostných centier ako kľúčového prvku vyplývajúceho z Plánu obnovy a odolnosti Slovenskej republiky. V podobe integrovaných bezpečnostných centier sa vytvoria moderné krízové manažérske a technologické priestory s benefitom okamžitej bezprostrednej operatívnej a preventívnej spolupráce všetkých najdôležitejších záchranných zložiek v Slovenskej republike. Súčasne sa z ekonomického hľadiska dosiahne tzv. „úspora z rozsahu“, čo znamená, že na spoločnom integrovanom pracovisku veľkého rozsahu môžu príslušné záchranné zložky vďaka tejto skutočnosti množstvo funkcionalít a služieb zdieľať a využívať lacnejšie. Integrované bezpečnostné centrum bude spĺňať priestorové a bezpečnostné štandardy, ktoré sú nevyhnutné pre prevádzku pracoviska tohto typu.

Návrh zákona zároveň vytvára predpoklady pre zvýšenie povedomia o integrovanom záchrannom systéme vo verejnosti.

Predložený návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj v súlade s právom Európskej únie.

Z hľadiska obsahu navrhovaná právna úprava nie je predmetom vnútrokomunitárneho pripomienkového konania.

Návrh zákona bol v dňoch od 30. septembra 2022 do 26. októbra 2022 predmetom skráteného medzirezortného pripomienkového konania, ktorého výsledky sú uvedené vo vyhodnotení medzirezortného pripomienkového konania a návrh zákona sa predkladá s rozporom s Ministerstvom životného prostredia Slovenskej republiky a rozporom s Ministerstvom financií Slovenskej republiky, ktoré sú uvedené vo vyhlásení predkladateľa.

Účinnosť návrhu zákona sa vzhľadom na plnenie míľnikov Plánu obnovy a odolnosti Slovenskej republiky navrhuje k 1. aprílu 2023 okrem čl. I. bodu 13, ktorý si vyžaduje dlhšiu legisvakanciu a nevyplýva z Plánu obnovy a odolnosti Slovenskej republiky.